62020CJ0556_RES
Zadeva C‑556/20
Schneider Electric in drugi
proti
Premier ministreinMinistre de l’Economie, des Finances et de la Relance
(Predlog za sprejetje predhodne odločbe, ki ga je vložil Conseil d’État (Francija))
Sodba Sodišča (drugi senat) z dne 12. maja 2022
„Predhodno odločanje – Približevanje zakonodaj – Direktiva 90/435/EGS – Skupni sistem obdavčitve matičnih družb in odvisnih družb iz različnih držav članic – Člen 4 in člen 7(2) – Preprečevanje ekonomskega dvojnega obdavčevanja dividend“
Približevanje zakonodaj – Skupni sistem obdavčitve matičnih družb in odvisnih družb iz različnih držav članic – Direktiva 90/435 – Preprečevanje ekonomskega dvojnega obdavčevanja – Oprostitev prejetih dividend na ravni matične družbe – Davčni ukrep, ki ga sprejme država članica matične družbe, v skladu s katerim je treba plačati predplačilo davka, kadar ta družba nadalje razdeli dividende, ki niso bile obdavčene z davkom od dohodka pravnih oseb po splošni davčni stopnji – Obdavčitev, ki presega 5‑odstotni prag iz Direktive 90/435 – Nedopustnost – Možnost matične družbe, da izkoristi davčni dobropis – Nevplivanje
(Direktiva Sveta 90/435, člen 4)
(Glej točke od 41 do 49, od 52 do 54, od 58 do 65, 88 in izrek.)
Približevanje zakonodaj – Skupni sistem obdavčitve matičnih družb in odvisnih družb iz različnih držav članic – Direktiva 90/435 – Oprostitev prejetih dividend na ravni matične družbe – Izjema za nacionalne ali na sporazumih temelječe določbe, ki so namenjene odpravi ali zmanjšanju ekonomskega dvojnega obdavčevanja dividend – Davčni ukrep, ki ga sprejme država članica matične družbe, v skladu s katerim je treba plačati predplačilo davka, kadar ta družba nadalje razdeli dividende, ki niso bile obdavčene z davkom od dohodka pravnih oseb po splošni davčni stopnji – Izključitev
(Direktiva Sveta 90/435, člen 7(2))
(Glej točke od 67 do 88 in izrek.)
Povzetek
Družba Schneider Electric SE in druge družbe – vse davčne rezidentke v Franciji – so svojim delničarjem med letoma 2000 in 2004 nadalje razdelile dividende, ki so jih prejele od odvisnih družb s sedežem, med drugim, v drugih državah članicah.
Zaradi te nadaljnje razdelitve so bile te družbe obdavčene s predplačilom davka, navedenim v upravnih pojasnilih. Ker so bile po mnenju teh družb v navedenih pojasnilih ponovljene določbe nacionalnega prava (
1
), ki niso združljive z Direktivo o matičnih in odvisnih družbah (
2
), so pri Conseil d’État (državni svet, Francija) vložile tožbo za razglasitev njihove ničnosti. V skladu z nacionalno ureditvijo je bilo namreč treba predplačilo davka plačati ob razdelitvi dobička, ki daje pravico do odobritve davčnega dobropisa, kadar ta dobiček ni bil obdavčen z davkom od dohodka pravnih oseb po splošni davčni stopnji na ravni matične družbe. V zvezi s tem je Conseil d’État (državni svet) na podlagi sodbe Accor (
3
) sklepal, da ima družba, ki prejme dividende, pravico do davčnega dobropisa – kar omogoča enako davčno obravnavo dividend, ki izhajajo iz družb s sedežem v Franciji, in tistih, ki izhajajo iz družb s sedežem v drugi državi članici – ki se odmeri od predplačila davka.
Sodišče, pri katerem je navedeno sodišče vložilo predlog za sprejetje predhodne odločbe, je razsodilo, da Direktiva o matičnih in odvisnih družbah (
4
) nasprotuje nacionalni ureditvi, ki določa, da je matična družba zavezana za predplačilo davka, če svojim delničarjem nadalje razdeli dobiček, ki so ga izplačale njene odvisne družbe, kadar ta dobiček ni bil obdavčen z davkom od dohodka pravnih oseb po splošni davčni stopnji, če zneski, dolgovani iz naslova tega predplačila davka, presegajo 5‑odstotni prag iz te direktive. Poleg tega se za tako predplačilo davka ne uporablja določba te direktive, v skladu s katero navedena direktiva ne vpliva na uporabo nacionalnih ali na sporazumih temelječih določb, ki so namenjene odpravi ali zmanjšanju ekonomskega dvojnega obdavčevanja dividend. (
5
)
Presoja Sodišča
Sodišče je najprej ugotovilo, da je namen Direktive o matičnih in odvisnih družbah zagotoviti davčno nevtralnost razdeljevanja dobička s strani odvisne družbe s sedežem v eni državi članici njeni matični družbi s sedežem v drugi državi članici. Za dosego tega cilja se z navedeno direktivo želi izogniti ekonomskemu dvojnemu obdavčevanju tega dobička, torej temu, da bi bil razdeljeni dobiček najprej obdavčen pri odvisni družbi in nato še pri matični družbi. (
6
) V zvezi s tem je Sodišče pojasnilo, da navedena direktiva državam članicam prepoveduje obdavčitev matične družbe iz naslova dobička, ki ga je odvisna družba razdelila svoji matični družbi, ne da bi se razlikovalo glede na to, ali je obdavčljivi dogodek prejetje tega dobička ali njegova nadaljnja razdelitev.
Nato je Sodišče ugotovilo, da bi obdavčitev dobička, ki ga odvisna družba razdeli svoji matični družbi, s strani države članice matične družbe na ravni te družbe ob njegovi nadaljnji razdelitvi, zaradi česar bi bilo treba od tega dobička plačati davek, ki presega 5‑odstotni prag iz direktive o matičnih in odvisnih družbah, (
7
) povzročila dvojno obdavčitev na ravni navedene družbe, kar je v nasprotju s to direktivo. V zvezi s tem je Sodišče poudarilo, da so bile zaradi uporabe predplačila davka, ki je ustrezal davčnemu odbitku v zvezi z dividendami, ki jih je matična družba nadalje razdelila svojim delničarjem, navedene dividende obdavčene nad 5‑odstotnim pragom, kar je v nasprotju z Direktivo o matičnih in odvisnih družbah.
Nazadnje je Sodišče izključilo možnost, da bi lahko davčni dobropis v korist matičnim družbam, ki od odvisne družbe s sedežem v drugi državi članici prejmejo dividende, odobren za odpravo nezdružljivosti nacionalne ureditve s pravom Unije, odpravil posledice nacionalne ureditve, ki niso združljive z Direktivo o matičnih in odvisnih družbah. V takem primeru je namreč pridobitev davčnega dobropisa pogojena s sprožitvijo upravnih in sodnih postopkov in predložitvijo dokazov s strani davčnega zavezanca, takega pogojevanja pa navedena direktiva ne dopušča. Poleg tega upoštevanje davčnega dobropisa vodi v to, da se za dividende uporabi metoda odbitka, čeprav se je država članica odločila za metodo oprostitve, in ne izključuje možnosti, da bi določen del predplačila davka ostal.
Glede vprašanja, ali se člen 7(2) Direktive o matičnih in odvisnih družbah uporablja za predplačilo davka, je Sodišče spomnilo, da ta določba omogoča le ohranitev uporabe posebnih notranjih ali na sporazumih temelječih sistemov, ki so skladni s ciljem te direktive in katerih namen je odpraviti ali zmanjšati samo ekonomsko dvojno obdavčevanje dividend. Ob upoštevanju tega cilja bi se ta določba lahko uporabljala za davčno dajatev, če se z njeno uporabo ne izničijo učinki nacionalnih ali na sporazumih temelječih določb, katerih namen je odpraviti ali zmanjšati to dvojno obdavčevanje.
V zvezi s tem je Sodišče ugotovilo, da tudi če bi predplačilo davka spadalo med nacionalne določbe, katerih namen je preprečiti ekonomsko dvojno obdavčevanje dividend na nacionalni ravni, bi bil dobiček, ki ga matična družba prejme od svojih odvisnih družb s sedežem v drugi državi članici, zaradi uporabe navedenega predplačila davka ob nadaljnji razdelitvi lahko ekonomsko dvojno obdavčen. Sodišče je dodalo, da uporaba nacionalne ureditve, katere posledica je tako dvojno obdavčevanje, ne more biti združljiva s ciljem Direktive o matičnih in odvisnih družbah, tudi če je učinke tega dvojnega obdavčevanja mogoče zmanjšati s poznejšim zahtevkom za vračilo neupravičeno izplačanih zneskov v obliki davčnega dobropisa, ki ga priznava sodna praksa.
(
1
)	Člen 223e francoskega code général des impôts (splošni davčni zakonik) v različici, ki se uporablja za dejansko stanje iz postopka v glavni stvari.
(
2
)	Direktiva Sveta 90/435/EGS z dne 23. julija 1990 o skupnem sistemu obdavčitve matičnih družb in odvisnih družb iz različnih držav članic (UL, posebna izdaja v slovenščini, poglavje 9, zvezek 1, str. 147, v nadaljevanju: Direktiva o matičnih in odvisnih družbah).
(
3
)	Sodba z dne 15. septembra 2011, Accor (C‑310/09, EU:C:2011:581).
(
4
)	Člen 4(1) Direktive o matičnih in odvisnih družbah.
(
5
)	Člen 7(2) Direktive o matičnih in odvisnih družbah.
(
6
)	Člen 4(1), prva alinea, Direktive o matičnih in odvisnih družbah.
(
7
)	Člen 4(2) Direktive o matičnih in odvisnih družbah.